b'\n_START_ARTICLE_\nFetsund bru\n_START_PARAGRAPH_\nFetsund bru er navnet p\xc3\xa5 to bruer, ei veibru og ei jernbanebru som krysser Glomma ved Fetsund i Fet kommune i Akershus.\n_START_SECTION_\nBakgrunn\n_START_PARAGRAPH_\nDen f\xc3\xb8rste brua, bygget i tre, ble bygget i 1860 for Kongsvingerbanen. Fet og H\xc3\xb8land herreder spleiset p\xc3\xa5 kostnadene til en kj\xc3\xb8rebane for hest og kjerre p\xc3\xa5 nedstr\xc3\xb8ms side av brua. I 1877 ble brua ombygd og pele\xc3\xa5ket ble erstattet av brukar i sten._NEWLINE_Brua f\xc3\xb8rte til at lensene ble flyttet fra Bingen til Fetsund. Etter noe tid viste det seg at den gamle brua kunne f\xc3\xb8re til store t\xc3\xb8mmeropphopninger under fl\xc3\xb8tingen. Dette f\xc3\xb8rte til at en ny og h\xc3\xb8yere bru ble bygget noen titalls meter oppstr\xc3\xb8ms for den gamle trebrua. Den nye jernbanebrua ble utf\xc3\xb8rt i st\xc3\xa5l med 7 spenn, hvert p\xc3\xa5 ca. 60 m. St\xc3\xa5lbrua, med en lengde p\xc3\xa5 420 m ble \xc3\xa5pnet 27. juli 1918. Denne var da bygget som en kombinert jernbane- og veibru med en kj\xc3\xb8rebane p\xc3\xa5 hver side. Etter at den nye veibrua kom, ble kj\xc3\xb8rebanene i 1959 stengt for bilkj\xc3\xb8ring mens oppstr\xc3\xb8ms veibane fortsatt ble brukt som gang- og sykkelvei. P\xc3\xa5 ca. 1980-tallet ble begge veibruene revet og p\xc3\xa5 nordsiden ble oppsatt en smal gangbru. Med dette forsvant en av de siste kombinerte jernbane- og veibruene i Norge. _NEWLINE_For \xc3\xa5 beskytte overgangen over den gamle jernbanebrua ble Fetsund batteri anlagt i skr\xc3\xa5ningen vest for bruene i \xc3\xa5rene 1902-1903._NEWLINE_Etter andre verdenskrig l\xc3\xa5 det i mange \xc3\xa5r en feltbru, en flytebro lagret p\xc3\xa5 Stasjonsstranda, mellom bruene._NEWLINE_Fetsund nye bru for riksvei 22 ble \xc3\xa5pnet 12. desember 1959 noen hundre meter nedstr\xc3\xb8ms for jernbanebrua.'